浪吟
作者：于石
朝代：宋

paragraphs: 十載驅馳翰墨場，翩翩霞佩高頡頏。
賦窺賈馬搜班揚，詩崇晉漢卑齊梁。
斯文未喪道未亡，欲尋墜緒何茫茫。
蕭騷裋褐凄風霜，匣中蛟龍吼干將。
男兒有志行四方，安用把筆工文章。
掀髯長嘯俛大荒，殘烟落日塵沙黄。
紛紛蟻穴爭侯王，邯鄲一夢炊黄粱。
斷鶴續鳬誰短長，世間萬事俱亡羊。
何如長歌歸故鄉，古松流水遶石床。
濁酒一壺琴一張，卧聽孺子歌滄浪。